Σχέση παραμέτρων 24ωρης αρτηριακής πίεσης με δείκτες ηπατοκυτταρικής βλάβης σε αρρώστους με κίρρωση ήπατος
Authors: Τζαμουράνης Δημήτριος 
Published: January 2014

Εισαγωγή, σκοπός: Υπάρχουν ενδείξεις ότι σε ασθενείς με κίρρωση, αιμοδυναμικές παράμετροι, όπως η ΑΠ και η ΚΣ σχετίζονται με τη βαρύτητα της ηπατικής ανεπάρκειας. Σκοπός της μελέτης είναι η διερεύνηση της συσχέτισης μεταξύ 24ωρης καταγραφής της ΑΠ και της ΚΣ και κλινικών και βιοχημικών δεικτών της ηπατικής λειτουργίας. Ασθενείς και μέθοδοι: Ασθενείς με κίρρωση του ήπατος κάθε αιτιολογίας, άνω των 18 ετών, με ηπατική νόσο σταδίου Α ή Β κατά Child-Pugh υποβλήθηκαν σε μετρήσεις της ΑΠ και της ΚΣ στο ιατρείο με υδραργυρικό πιεσόμετρο και στηθοσκοπική τεχνική, σε μη επεμβατική 24ωρη καταγραφή της ΑΠ και της ΚΣ και σε εργαστηριακές εξετάσεις αίματος και ούρων. Αποτελέσματα: 51 ασθενείς ολοκλήρωσαν τη μελέτη (32 άνδρες), μέσης ηλικίας 57,4 έτη (±SD 11,3 έτη). Η αιτία της κίρρωσης σε 23 ασθενείς ήταν αλκοολική, σε 20 ιογενής και σε 8 άλλη. 26 ασθενείς κατατάχθηκαν στο στάδιο Α κατά Child-Pugh και 23 στο στάδιο Β. 2 επιπλέον ασθενείς σταδίου C εντάχθηκαν τελικά στη μελέτη και αναλύθηκαν ως ενιαία ομάδα με τους ασθενείς σταδίου Β. Η βαθμολογία κατά Child-Pugh ήταν κατά μέσο όρο 6,7 στο σύνολο των ασθενών, 5,3 στους ασθενείς σταδίου Α και 8,2 στους ασθενείς σταδίου BC. Μεταξύ των ασθενών σταδίου Α και BC η μόνη στατιστικά σημαντική διαφορά στις παραμέτρους της 24ωρης καταγραφής ήταν στη διαστολική πίεση κατά τη νυκτερινή κατάκλιση (66,8 mmHg έναντι 61,8 mmHg αντίστοιχα, p<0,05). Οι μετρήσεις της ΑΠ στο ιατρείο διέφεραν στατιστικά σημαντικά ως προς τη διαστολική πίεση: 81,9 mmHg έναντι 73,8 mmHg αντίστοιχα στην πρώτη επίσκεψη (p<0,01) και 79,8 mmHg έναντι 72,5 mmHg αντίστοιχα στη δεύτερη (p=0,01). Μελετήθηκαν οι συσχετίσεις μεταξύ 24ωρης ΑΠ, INR, λευκωματίνης, χολερυθρίνης, ρενίνης και αλδοστερόνης ορού. Η διαστολική πίεση 24ώρου, ημέρας και νύκτας συσχετιζόταν θετικά με τη λευκωματίνη (r=0,33, p<0,05, r=0,38, p<0,01 και r=0,32, p<0,05 αντίστοιχα) και η συστολική πίεση κατά την ημέρα αρνητικά με τη ρενίνη (r=-0,30, p<0,05). Οι μετρήσεις της ΑΠ στο ιατρείο ανέδειξαν ισχυρότερες συσχετίσεις, συγκριτικά με την 24ωρη καταγραφή, αρνητικές με τη βαθμολογία κατά Child-Pugh, τη χολερυθρίνη, το INR, τη ρενίνη και την αλδοστερόνη και θετικές με τη λευκωματίνη. Οι μετρήσεις της ΚΣ 24ώρου, ημέρας και νύκτας ανέδειξαν ισχυρότερες συσχετίσεις με τις εργαστηριακές παραμέτρους, συγκριτικά με τις μετρήσεις της 24ωρης ΑΠ: θετικές με τη χολερυθρίνη (r=0,35, p<0,01, r=0,28, p<0,05, r=0,40, p<0,01 αντίστοιχα), τη βαθμολογία κατά Child-Pugh (r=0,32, p<0,05, r=0,24, NS, r=0,35, p<0,05), το INR (r=0,36, p<0,01, r=0,31, p<0,05, r=0,33, p<0,01), τη ρενίνη (r=0,49, p<0,001, r=0,48, p<0,001, r=0,43, p<0,01) και την αλδοστερόνη (r=0,44, p<0,001, r=0,40, p<0,01, r=0,44, p<0,001) και αρνητικές με τη λευκωματίνη (r=-0,36, p<0,01, r=-0,25, NS, r=-0,45, p<0,001). Οι μετρήσεις της ΚΣ στο ιατρείο έδειξαν παρόμοιες συσχετίσεις με αυτές της 24ωρης ΚΣ. Συμπεράσματα: Η υπόθεση ότι η αξιολόγηση της ΑΠ με 24ωρη καταγραφή είναι αξιόπιστος δείκτης ηπατικής ανεπάρκειας δεν επιβεβαιώθηκε από τη μελέτη αυτή. Αντίθετα η αύξηση της ΚΣ φάνηκε να συσχετίζεται καλύτερα με τους βιοχημικούς και ορμονικούς δείκτες της ηπατικής λειτουργίας. Επιπλέον η 24ωρη καταγραφή των παραμέτρων αυτών δεν φαίνεται να παρέχει περισσότερες πληροφορίες από τις συμβατικές μετρήσεις στο ιατρείο.